ফ্লোরেন্স হার্টলি

**ফ্লোরেন্স হার্টলি** ছিলেন ভিক্টোরীয় যুগের একজন লেখিকা, যার কাজ ছিল মূলত সেই সময়ের নারীদের জন্য লেখা। তিনি তার লেখায় শিষ্টাচার এবং সুই-সুতার কাজ (নিডলওয়ার্ক) সংক্রান্ত বিষয়গুলো তুলে ধরতেন। এর পাশাপাশি তিনি নারীর স্বাস্থ্যের পক্ষেও সোচ্চার ছিলেন।

## জীবনী
ফ্লোরেন্স হার্টলি কখনো বিবাহ বন্ধনে আবদ্ধ হননি। তার ব্যক্তিগত জীবন সম্পর্কে খুব সামান্যই জানা যায়; এমনকি তার জন্ম ও মৃত্যুর স্থান এবং তারিখও অজানা।

## শিষ্টাচার
অলঙ্কারশাস্ত্র তাত্ত্বিক জেন ডোনাওয়ার্থ হার্টলির লেখা *দ্য লেডিস বুক অব এটিকেট* -কে ১৮ এবং ১৯ শতকে বিকশিত হওয়া নারীসুলভ *আচরণ বিধি* ঐতিহ্যের একটি স্বতন্ত্র অংশ হিসেবে চিহ্নিত করেছেন। ডোনাওয়ার্থের মতে, হার্টলির কাজ এই ধারার রক্ষণশীল প্রান্তকে প্রতিনিধিত্ব করে যা মূলত সাধারণ আচরণ বিধির সাথে শিষ্টাচার নির্দেশিকাকে একীভূত করেছে। 

হার্টলি মনে করতেন, সুন্দর বাচনভঙ্গি বা কথা বলার শৈলী কোনো শিল্প নয় বরং এটি একটি স্বাভাবিক গুণ। তিনি সচেতনভাবে *ইলোকিউশন* শব্দটি ব্যবহার করা এড়িয়ে চলতেন। তিনি নারীদের এমনভাবে কথা বলতে নিরুৎসাহিত করতেন যাতে অন্যের মনোযোগ সরাসরি তাদের দিকে আকৃষ্ট হয়। এছাড়া তিনি পেশাজীবী পুরুষদের (যেমন— চিকিৎসক, আইনজীবী, শিল্পী, বণিক বা মেকানিক) তাদের কাজের বিষয়ে প্রশ্ন করতেও নিষেধ করেছেন। তিনি তার পাঠকদের পরামর্শ দিয়ে লিখেছিলেন: “যখন কোনো মতামত দেবেন, তখন তা ধ্রুব সত্য হিসেবে দাবি করবেন না, বরং নিজের মতামত হিসেবে পেশ করুন... মনে রাখবেন যে আপনার সঙ্গী ওই বিষয়ে আপনার চেয়ে বেশি জানাশোনা থাকতে পারেন; আর রুচি বা অনুভূতির বিষয়ে আশা করবেন না যে সারা পৃথিবী আপনার মতোই অনুভব করবে।” 

হার্টলি নারী শিক্ষার পক্ষে যুক্তি দিয়েছেন প্রধানত এই কারণে যে— এটি নারীদের একজন ভালো সঙ্গী হয়ে উঠতে সাহায্য করে। তবে তিনি এও বিশ্বাস করতেন যে, নারীদের নিজেদের আনন্দের জন্যও বিভিন্ন বিষয়ে শিক্ষিত হওয়া উচিত। ডোনাওয়ার্থের বিশ্লেষণ অনুযায়ী, হার্টলির শিষ্টাচার দর্শন ছিল সম্পদ এবং সামাজিক শ্রেণির ওপর ভিত্তি করে এক গভীর রক্ষণশীল বিশ্ববীক্ষার ফসল। অন্যদিকে, হার্টলি নিজে তার শিষ্টাচারকে খ্রিস্টীয় নৈতিকতা, বিশেষ করে 'গোল্ডেন রুল' (সুবর্ণ নিয়ম)-এর একটি যৌক্তিক সম্প্রসারণ হিসেবে দেখতেন।

আতিথেয়তার ক্ষেত্রে শিষ্টাচারের ভূমিকার ওপর হার্টলি অত্যন্ত জোর দিয়েছিলেন। তার বইয়ের ২৬টি অধ্যায়ের মধ্যে ১০টিই ছিল অতিথি বা গৃহকর্ত্রীর ভূমিকা ও শিষ্টাচার সংক্রান্ত। এছাড়া তিনি পত্রলাপ বা চিঠি লেখার শিষ্টাচারের ওপরও ব্যাপক গুরুত্ব আরোপ করেছিলেন।

### প্রতিক্রিয়া

#### উনবিংশ শতাব্দী
হার্টলির সময়ে তার কাজগুলো বেশ ইতিবাচক প্রশংসা পেয়েছিল। যেমন— *দ্য লেডিস বুক অব এটিকেট, অ্যান্ড ম্যানুয়াল অব পোলাইটনেস* সম্পর্কে একটি পর্যালোচনায় বলা হয়েছিল:

#### বিংশ এবং একবিংশ শতাব্দী
বর্তমান সময়ে হার্টলির কাজের মূল্যায়ন কিছুটা মিশ্র। সাংবাদিক তানিয়া সুইনি হার্টলির *দ্য লেডিস বুক অব এটিকেট*-কে ১৯ শতকের শিষ্টাচারের একটি "চূড়ান্ত দলিল" (definitive tome) হিসেবে বর্ণনা করেছেন। সাংবাদিক জেসিকা লেই হেস্টারের মতে, হার্টলির ১৯ শতকের শিষ্টাচার সংক্রান্ত পরামর্শগুলো একবিংশ শতাব্দীতেও শিক্ষণীয় হতে পারে; বিশেষ করে— নিমন্ত্রণের উত্তর দেওয়া (আরভিএসপি), মার্জিত পোশাক পরিধান, জনসমক্ষে পরনিন্দা এড়িয়ে চলা এবং ঘরোয়া অনুষ্ঠানে উচ্চস্বরে অপেশাদার সঙ্গীত চর্চা বন্ধ রাখার বিষয়ে। 

অন্যদিকে, খাদ্য ও ভ্রমণ বিষয়ক লেখিকা আন্না ব্রোনস হার্টলির একটি বিশেষ নিয়মের সমালোচনা করেছেন; যেখানে হার্টলি বলেছিলেন যে, কোন ঘরে অতিথিরা কী খাচ্ছেন তা নিয়ে আলোচনা করা বা এমনকি খেয়াল করা একজন আদর্শ গৃহকর্ত্রীর উচিত না। এছাড়া ইতিহাসবিদ সি. ড্যালেট হেমফিল হার্টলির রক্ষণশীল শিষ্টাচার দর্শনের পেছনে "উগ্র জাতীয়তাবাদী বা বর্ণবাদী শেকড়" রয়েছে বলে মনে করেন।

ডোনাওয়ার্থ লক্ষ্য করেছেন যে, হার্টলি তার পূর্ববর্তী শিষ্টাচার লেখকদের অবদানের কথা কখনোই স্বীকার করেননি। যখন হার্টলি তার পাঠকদের বলেন যে:
: রান্নাঘরের বাসিন্দাদের (গৃহকর্মী) সাথে সুখী মেলামেশার জন্য শিষ্টাচার ঠিক ততটাই প্রয়োজনীয়, যতটা বসার ঘরের অভ্যাগতদের জন্য; এটি সেবার কষ্টকে লাঘব করে, উভয় পক্ষের মধ্যে সদয় অনুভূতি প্রচার করে এবং অশোভন ঘনিষ্ঠতা রোধ করে;

তখন তিনি আসলে কোনো কৃতিত্ব প্রদান ছাড়াই ইলাইজা ওয়্যার ফারারের লেখা *দ্য ইয়ং লেডিস ফ্রেন্ড* থেকে সরাসরি উদ্ধৃতি ব্যবহার করছেন।

## সুঁই-সুতার কাজ
হার্টলির লেখা *লেডিস হ্যান্ড বুক অব ফ্যান্সি অ্যান্ড অর্নামেন্টাল ওয়ার্ক* বইটিতে সেলাই, বুনন এবং কুইল্টিং বা লেপ-কাঁথা তৈরির মতো বিভিন্ন ধরনের সুঁই-সুতার কাজের ধারা বর্ণনা দেওয়া হয়েছিল। শিষ্টাচারের মতোই হার্টলি সুঁই-সুতার কাজে দক্ষতাকে একজন নারীর শিক্ষার অপরিহার্য অংশ হিসেবে দেখতেন। তিনি বিশ্বাস করতেন যে, এই দক্ষতা নারীর সামগ্রিক সুখের জন্য এবং সমাজের কাছে তার প্রয়োজনীয়তা ও গ্রহণযোগ্যতা বৃদ্ধির জন্য অত্যন্ত গুরুত্বপূর্ণ।

## নারীর স্বাস্থ্য
হার্টলি নারীদের জন্য অধিকতর স্বাস্থ্যকর অভ্যাসের পক্ষে সোচ্চার ছিলেন এবং যেসব সামাজিক প্রথা নারীর স্বাস্থ্যের জন্য ঝুঁকিপূর্ণ বলে তিনি মনে করতেন সেগুলোর কঠোর সমালোচনা করতেন। শিষ্টাচারের ক্ষেত্রে তার সাধারণ দৃষ্টিভঙ্গি রক্ষণশীল হলেও হার্টলি করসেট ব্যবহারের তীব্র বিরোধিতা করেছিলেন; অথচ তার সমসাময়িক অনেক নারী লেখিকা এই প্রথাকে সমর্থন করতেন। 

তিনি মনে করতেন, তার সময়ের তরুণীরা তাদের মা বা দাদি-নানিদের তুলনায় কম স্বাস্থ্যবান। হার্টলি তরুণীদের নাচের আসরে (বল ড্যান্স) রাত জাগার বিষয়ে সতর্ক করে দিয়েছিলেন, যাতে অনুষ্ঠান শেষে তারা পুরোপুরি অবসাদগ্রস্ত না হয়ে পড়ে এবং পরদিন সকালে প্রাতঃরাশ বা নাস্তা মিস না করে। অতিরিক্ত গরম নাচের ঘরে সময় কাটানোর বিকল্প হিসেবে তিনি সুস্থ-সবল তরুণীদের প্রতিদিন ৪-৫ মাইল হাঁটার পরামর্শ দিয়েছিলেন। 

## রচনাবলী
* *লেডিস হ্যান্ড বুক অব ফ্যান্সি অ্যান্ড অর্নামেন্টাল ওয়ার্ক* (১৮৫৯)
* *দ্য লেডিস বুক অব এটিকেট, অ্যান্ড ম্যানুয়াল অব পোলাইটনেস* (১৮৬০)

## তথ্যসূত্র




বিষয়শ্রেণী:শিষ্টাচার বিষয়ক লেখক
বিষয়শ্রেণী:জাতীয়তা অজানা
বিষয়শ্রেণী:নারীর স্বাস্থ্য
বিষয়শ্রেণী:স্বাস্থ্যকর্মী
বিষয়শ্রেণী:জন্মের সাল অজানা
বিষয়শ্রেণী:মৃত্যুর সাল অজানা
বিষয়শ্রেণী:১৯শ শতাব্দীর নারী লেখক
বিষয়শ্রেণী:১৯শ শতাব্দীর অকল্পিত সাহিত্য লেখক
বিষয়শ্রেণী:নারী কর্মী